KOMMISSIONENS BESLUTNING af 29. september 1998 om statistisk overvågning inden for EF af eksporten af sekundære kobberråstoffer (meddelt under nummer K(1998) 2739) (EØS-relevant tekst) (98/562/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2603/69 af 20. december 1969 om fastlæggelse af en fælles udførselsordning (1), senest ændret ved forordning (EØF) nr. 3918/91 (2), særlig artikel 5,

efter konsultationer i det udvalg, der er nedsat i henhold til artikel 4 i forordning (EØF) nr. 2603/69, og

ud fra følgende betragtninger:

(1) EF's forarbejdningsindustri har i nogen tid oplevet leveringsvanskeligheder for alle former for kobbermaterialer; navnlig har kobberskrotmarkedet været præget af knaphed og er følgelig yderst konkurrencedygtigt og uelastisk på forsyningssiden; EF-industrien står over for en betydelig indskrænkning af sin handlefrihed med hensyn til, hvor stort et afkast den kan forvente på raffinering af kobber på basis af kobberskrot;

(2) til eksport af kobberskrot krævedes der indtil 1990 fremlæggelse af en eksporttilladelse, der skulle udstedes af medlemsstaternes rette myndigheder; siden har der ikke været nogen tilsvarende ordning i kraft;

(3) EF-industrien fik større vanskeligheder med at finde forsyningskilder til sekundære kobberråstoffer efter ophævelsen af ovennævnte handelspolitiske foranstaltninger;

(4) EF-industrien hævder, at disse vanskeligheder skyldes hovedsagelig kinesiske, indiske og sydkoreanske køberes overbudspolitik på EF- og verdensmarkedet, som muliggøres af disse landes differentierede toldstruktur; EF-industrien forelagde oplysninger for Kommissionen for at bevise denne overbudspolitiks eksistens;

(5) de alternative leveringskilder, der findes især i Østeuropa, må formodes at være af kortfristet art, da den lokale industri øger efterspørgslen, og de nationale myndigheder skærper kontrollen og eksportrestriktionerne;

(6) efter at Kommissionen havde modtaget oplysningerne fra EF-industrien, iværksatte den en undersøgelse af de forhold, hvorunder det internationale og EF's marked for forsyning af kobberskrot fungerer, ved en meddelelse offentliggjort i De Europæiske Fællesskabers Tidende (3); denne undersøgelse har vist, at den tolddifferentiering, der gælder i Indien, Republikken Korea og Folkerepublikken Kina mellem sekundære kobberråstoffer og raffineret kobber, synes at kunne give disse landes producenter en konkurrencemæssig fordel og bringe forstyrrelser på markederne for forsyning af kobberskrot;

(7) der synes imidlertid ikke at være tale om, at de pågældende på nogen måde overtræder de internationale handelsregler, enten de multilaterale eller dem, der er fastlagt i bilaterale aftaler; den kinesiske toldstruktur er genstand for forhandlinger med henblik på Folkerepublikken Kinas senere tiltrædelse af Verdenshandelsorganisationen;

(8) der finder bilaterale konsultationer sted med de indiske og sydkoreanske myndigheder, eller de vil blive indledt snarest for at finde en for begge parter acceptabel løsning på denne konflikt;

(9) parallelt med ovennævnte konsultationer er det ønskeligt nøje at følge tendensen i eksporten af de pågældende produkter; der bør indføres et a posterioriovervågningssystem for at samle mere specifikke oplysninger med det formål at vurdere en eventuel årsagsforbindelse mellem ovennævnte toldpolitik og de negative virkninger for EF-industrien; med et sådant system nås der en dobbelt målsætning, nemlig at give Kommissionens tjenestegrene et større indseende med det pågældende marked inden for den kortest mulige tidsramme og at sende et signal til tredjelandenes myndigheder og til den implicerede EF-industri om den betydning, som Det Europæiske Fællesskab tillægger dette spørgsmål;

(10) en periode på to år synes at være den mest hensigtsmæssige for at få et troværdigt og samlet billede at markedstendenserne; det påtænkte system vil være let at indarbejde og administrere, og det vil ikke pålægge EF-eksportørerne ekstra byrder eller stille krav om, aj de giver yderligere oplysninger ud over dem, de allerede skal give -

VEDTAGET FØLGENDE BESLUTNING:

Artikel 1

Eksporten til alle lande af sekundære kobberråstoffer opført i bilag I underkastes statistisk overvågning.

Artikel 2

Medlemsstaterne sender for hver måned i kalenderåret og senest seks uger efter den pågældende måned de data, der er opført i formularen i bilag II, til Kommissionen.

Kommissionen underretter en gang i kvartalet medlemsstaterne om de data, den har modtaget.

Artikel 3

Denne beslutning anvendes i to år fra den 1. oktober 1998.

Artikel 4

Denne beslutning er rettet til medlemsstaterne.

Udfærdiget i Bruxelles, den 29. september 1998.

På Kommissionens vegne

Leon BRITTAN

Næstformand

(1) EFT L 324 af 27. 12. 1969, s. 25.

(2) EFT L 372 af 31. 12. 1991, s. 31.

(3) EFT C 148 af 22. 5. 1996, s. 4.

BILAG I

PRODUKTER UNDERGIVET STATISTISK OVERVÅGNING (1)

Affald og skrot, af kobber (KN 7404 00)

Raffineret kobberaffald (KN 7404 00 10)

Bright nr. 1 kobbertråd (Barley): Nr. 1 ubeklædt, ikke belagt, ulegeret kobbertråd, ikke mindre end 1,3 mm.

Nr. 1 kobbertråd (Berry): Ren, ufortinnet, ikke belagt, ulegeret kobbertråd og -kabel, ikke mindre end 1,3 mm, uden forbrændt tråd, som er skrøbelig.

Nr. 2 kobbertråd (Birch): Diverse, ulegeret kobbertråd med et nominelt 96 % kobberindhold (minimum 94 %).

Nr. 2 klumper af kobbertråd (Cobra): Nr. 2 ulegerede klumper af skrot af kobbertråd, hakket eller skåret, minimum 97 % kobber.

Nr. 2 kobber (Cliff): Diverse, ulegeret skrot af kobber med et nominelt 96 % kobberindhold (minimum 94 %).

Let kobber (Dream): Diverse, ulegeret skrot af kobber med et nominelt 92 % kobberindhold (minimum 88 %) som fastlagt ved elektrolytisk analyse, kobberplade, afløbsrender, nedløbsrør, kedler og lignende skrot.

Kobberlegeret skrot (Drove): Diverse afskummet materiale og restprodukter efter slibning samt aske, med indhold af kobber, jernholdige kobber-messingprodukter, restprodukter og slagger. Uden isoleret tråd.

Affald og skrot af kobber-zinklegeringer (messing) (KN 7404 00 91)

Nye endestykker af gulgodsstænger (Noble): Nye, rene endestykker af fritløbende messingstænger eller smedestænger.

Drejespåner fra gulgodsstænger (Night): Kun drejespåner af stænger.

Gulgodsskrot (Honey): Støbegods af messing, valset messing, messingstænger, rør og diverse gulgodsprodukter, herunder pletteret messing.

Blandede, ikke-snelloddede kølere til biler (Ocean): Blandede kølere til biler, undtagen aluminiumskølere, og kølere med køleribber af jern.

Nye messingafklip (Label): Afklip af nye ikke-blyholdige gulgodsplader.

Patronhylstre af messing uden sprængladninger (Lace): Tomme 70/30 patronhylstre af messing uden tændladning eller andet fremmed materiale.

Messingpatronhylstre til håndskydevåben og rifler (Lake): Tomme 70/30 patronhylstre uden kugler, jern eller andet fremmed materiale.

Affald og skrot af andre kobberlegeringer (KN 7404 00 99)

Messinglegering eller rødgods (Ebony): Skrot af rødgods, ventiler, maskinlejer og andre maskindele, herunder diverse støbestykker af kobber, tin, zink, og/eller bly.

Drejespåner af rødgodslegering (Enerv): Drejespåner fra rødgodslegeringer.

Nye klemmer/clips og faste stoffer af kobbernikkel (Dandy): Rene, nye, udskilte kobbernikkelrør og -plader eller andre smedede emner.

Faste stoffer af kobbernikkel (Daunt): Gamle og/eller nye udskilte kobber-nikkelrør og -plader eller andre smedede emner.

Loddede faste stoffer af kobbernikkel (Delta): Udskilte faste stoffer af kobbernikkel, loddede, slagloddede eller snelloddede.

Restprodukter af kobbernikkel efter trykning (af plader) og udboring samt drejespåner (Decoy): Rene, udskilte restprodukter af kobbernikkel efter trykning og udboring samt drejespåner.

Skrot af jern-kobberlegeringer (normalt klassificeret under KN 7204 29 00)

Affald og skrot af elektronisk og/eller telefonisk oprindelse, indeholdende kobber (KN 7112 10 00/7112 20 00/7112 90 00)

Aske og restprodukter indeholdende kobber (KN 2620 30 00)

(1) De data, der fremsendes til Kommissionen, skal være på KN-niveau. Hvor det er muligt, kan der gives en mere detaljeret beskrivelse af de eksporterede varer på basis af de betegnelser/definitioner, der er opført nedenfor (og som i almindelighed anvendes af branchen, jf. »Guidelines for non-ferrous scrap - Scrap specifications« udgivet af Institute of Scrap Recycling Industries i 1994).

BILAG II

FORMULAR VEDRØRENDE EKSPORT AF SEKUNDÆRE KOBBERRÅSTOFFER

>START GRAFIK>

Data, der skal sendes til:

Europa-Kommissionen

Generaldirektorat I (Eksterne Forbindelser: Handelspolitik, Forbindelser med Nordamerika, Fjernøsten, Australien og New Zealand)

Hr. Paolo Garzotti, DG I/E.3

DM24, 05/104

Rue de la Loi/Wetstraat 200

B-1049 Bruxelles/Brussel

Fax: (32-2) 295 73 31

E-post: Paolo.Garzotti@dg1.cec.be

Eksport i måned 199 . .A. Samlet eksport: tonsB. Hvoraf:

(Med specifikation af KN-kode, tonnage, værdi, bestemmelsesland og oprindelsesland, fordelt efter transaktioner)

Eksportør

Bestemmelsesland

Oprindelsesland

Beskrivelse

KN-kode

Værdi

(ECU)

Tons

Disse oplysninger sendes direkte til kontor I/E.3, så vidt muligt i edb-format. De administrationer, der ikke har mulighed for at sende dem i edb-format, kan benytte strukturen i ovennævnte model.

C. Andre relevante oplysninger.

>SLUT GRAFIK>